Már jóval korábban bevonták a Mercedes kabriót vezető férfi jogosítványát, így ő a május 15-i tragédia időpontjában nem is vezethetett volna – tudta meg a PestiSrácok.hu.

A portál információját megerősítette a Budapesti Rendőr-főkapitányság, amely halálos közúti közlekedési baleset gondatlan okozása miatt nyomoz a Dózsa György úti karambol ügyében.

A fehér kabrió egy Citroënnel karambolozott, utóbbi a közeli trolimegállóba csapódott. A balesetben egy 23 éves férfi a helyszínen meghalt, hárman súlyosan, hárman pedig könnyebben sérültek. A súlyos sérültek közül egy 37 éves budapesti férfi a kórházba szállítás után hunyt el.

A körülményeket továbbra is vizsgálják, és a rendőrség tájékoztatása szerint eddig senkit nem hallgattak ki gyanúsítottként.

A kabriós sofőrt, a kecskeméti maffiaper volt vádlottját a 444.hu munkatársai múlt héten újra a volánnál látták, akkor egy fekete Mercedes kabrióban.

A PestiSrácok.hu írta meg a napokban, hogy múlt pénteken előállították a férfit. Éppen a II. kerületi Kapy úton haladt a Mercedesével, amikor a készenléti rendőrség leintette, bevitték, „eltiltás hatálya alatt történt járművezetés” miatt kilencvenezer forintos pénzbírságot szabtak ki rá, majd elengedték.